चन्द्रमा भगवानशिव को अत्यंत प्रिय हैं। सोम अर्थात चन्द्रमा का दिन सोमवार होने से सोमवारी पूजा से अत्यंत प्रसन्न होते हैं भगवान शिव। सावन का प्रत्येक दिन पावन है। इस मास का हर दिन व्रत का दिन है। फिर भी सावन में सोमवार का सर्वाधिक महत्त्व है। श्रावण मास और श्रवण नक्षत्र के स्वामी चन्द्रमा हैं। चन्द्रमा भगवान शिव को अत्यंत प्रिय है। इसलिए भगवान उन्हें अपने मस्तक पर धारण किए हुए हैं। चन्द्रमा के प्रति विशेष लगाव के कारण ही शिव को शशिधर, चन्द्रशेखर, चंद्रमौलेश्वर आदि नामों से भी जाना जाता है। चन्द्रमा औषधियों के स्वामी है। वे अपनी शीतलता एवं औषधीय प्रभाव से भगवान शिव के गले में अवस्थित विष के ताप से उत्पन्न प्रभाव को शांत करते हैं। सोमवार सोम अर्थात चन्द्रमा का ही दिन है अतएव सावन मास के सोमवार को की गई पूजा-अर्चना से भगवान शिव और पार्वती दोनों अत्यंत प्रसन्न होकर श्रद्धालुओं पर विशेष कृपा करते है।